Kullancsencephalitis	
(Kullancs által terjesztett agyvelőgyulladás) Közép-európai kullancsencephalitis, BNO10: A84.1	
1. Kórokozó	A Flaviviridae családba tartozó közép-európai kullancsencephalitis-vírus.	
2. Teendők a beteggel	
2.1. Jelentés	Bejelentésre kötelezett a gyanús, a valószínűsíthető és a megerősített eset. Egy megbetegedést csak egyszer kell bejelenteni. Ha a megbetegedést előzőleg “meningitis serosa” vagy “encephalitis infectiosa” diagnózissal jelentették be, a bejelentést az aetiológia tisztázása után új jelentéssel kell módosítani.	
	2.1.1. Esetek osztályozása	
	Gyanús eset	Nem alkalmazható (meningitis serosa vagy encephalitis infectiosa diagnózissal jelentendő).	
	Valószínűsíthető eset
	- teljesül a klinikai feltételek legalább egyike és az epidemiológiai feltételek egyike,
- teljesül a klinikai feltételek legalább egyike és a valószínűsíthető eset laboratóriumi feltétele.	
	Megerősített eset
	- teljesül a klinikai feltételek legalább egyike és a megerősített eset laboratóriumi feltételeinek legalább az egyike.	
	2.1.2. Feltételek	
	Klinikai feltételek	- meningitis és/vagy encephalitis.	
	Epidemiológiai feltételek	- állatról emberre való terjedés: kullancscsípés endémiás helyen a lappangási időben,
- élelmiszerrel való terjedés: hőkezeletlen tej, vagy abból készült tejtermék fogyasztása. 	
	Laboratóriumi feltételek
	A valószínűsíthető eset laboratóriumi feltétele: 
- vírus-specifikus IgM, illetve IgA kimutatása (a neutralizációtól eltérő módszerrel) egyetlen vérmintában.
A megerősített eset laboratóriumi feltétele:
- négyszeres titeremelkedés vagy szerokonverzió a rekonvaleszcens vérmintában,
- a vírus-ellenes ellenanyagok jelenlétének igazolása vírusneutralizációval, vagy hemagglutináció gátlással,
- a vírus nukleinsavának PCR vizsgálattal vagy vírusizolálással történő kimutatása a vérből, liquorból, vagy más klinikai mintából,
- a vírus-specifikus IgM, illetve IgA kimutatása a vérből, és/vagy a központi idegrendszerből származó mintából.
A vizsgálat eredményét a flavivírus (kullancsencephalitis, sárgaláz, stb. elleni) oltási státusz és esetleges korábbi flavivírus-fertőzésre (nyugat-nílusi láz, dengue, stb. átvészelésére) vonatkozó információk figyelembe vételével kell értékelni.	
2.2. Elkülönítés	Nem szükséges. A beteget klinikai állapotának megfelelően kell kórházba utalni. 	
2.3. Mikrobiológiai vizsgálat	2.3.1.Klinikai diagnosztikus mikrobiológiai vizsgálat	Kötelező. Differenciáldiagnosztikai vizsgálat kötelező (herpesvírusok, stb.).	
	2.3.2.Járványügyi érdekből végzett mikrobiológiai laboratóriumi vizsgálat	Kötelező. A betegség gyanúja esetén alvadásgátló nélkül, sterilen vett vérmintát, és liquort kell küldeni szerológiai vizsgálatra az ÁNTSZ-OEK Virológiai főosztályára. A vérvételt 2–3 hét múlva meg kell ismételni. Diagnosztikus értéke a savópár vizsgálata alapján megállapított titeremelkedésnek vagy a specifikus IgM, illetve IgA kimutatásának van.	
	2.3.3.Felszabadító vizsgálat	Nem szükséges.	
2.4. Fertőtlenítés	Nem szükséges.	
3. Teendők a beteg környezetében	
3.1. A beteggel kontaktusba kerültek felkutatása	Nem szükséges.	
3.2. Járványügyi érdekből végzett mikrobiológiai szűrővizsgálat	Nem szükséges.	
3.3. Járványügyi megfigyelés	Azon személyek járványügyi megfigyelése szükséges, akik a beteggel közös expozíciónak voltak kitéve (azonos területen és időben történt kullancscsípés, forralatlan tej fogyasztása a lappangási időben).	
3.4. Postexpozíciós profilaxis	Nem szükséges (az expozíciót követően beadott aktív védőoltás nem véd a betegség kialakulása ellen).	
3.5. Fertőzőforrás-kutatás	Kötelező. Sporadikus esetben a lappangási időben látogatott tartózkodási helyek, a kullancscsípés helyének felderítése szükséges. Halmozott előfordulás esetén kutatni kell a közös expozíció után.	
3.6. A terjesztő közeg felderítése	Kötelező. Sporadikus és halmozott előfordulás esetén is szükséges hőkezeletlen tej, tejtermék lappangási időben történt fogyasztásának felderítése.